
ОБЩИНСКИ  СЪВЕТ – гр. Б О Ж У Р И Щ Е

П Р А В И Л Н И К

ЗА

ОРГАНИЗАЦИЯТА И ДЕЙНОСТТА НА ОБЩИНСКИЯ СЪВЕТ,
НЕГОВИТЕ КОМИСИИ И ВЗАИМОДЕЙСТВИЕТО МУ С

ОБЩИНСКАТА АДМИНИСТРАЦИЯ

БОЖУРИЩЕ,  2020 г.

Глава първа
ОБЩИ  ПОЛОЖЕНИЯ

Чл.1. Този Правилник урежда организацията и дейността на общинския съвет, неговите комисии и взаимодействието му с Общинската администрация на община Божурище.
Чл.2. Организацията и дейността на Общинския съвет се определят и осъществяват съгласно Конституцията на Република България, Европейската харта за местно самоуправление, Закона за местното самоуправление и местната администрация, действащото законодателство и разпоредбите на този правилник.
Чл.3.(1). Правилникът има за цел да осигури ефективна организация на работата на общинския съвет, неговите комисии и общинските съветници, взаимодействието им с общинската администрация за осъществяване на местното самоуправление.
(2). Общинският съвет е колективен орган на местното самоуправление и осъществява своите правомощия при спазване принципите на законност, публичност, отговорност и гражданско участие.

Чл.4.(1). Общинският съвет се състои от 13 съветници и заседава в сградата на Общински съвет – гр. Божурище.

(2). Заседание може да се проведе и на друго място на територията на общината по предложение на председателя на общинския съвет или на общински съветник.
Чл.5. Общинският съвет:

1. Създава постоянни и временни комисии и избира техните председатели и членове с мнозинство от повече от половината от общия брой общински съветници.
2. Одобрява структурата на общинската администрация по предложение на кмета на общината с мнозинство от повече от половината от общия брой общински съветници.

3. Избира и освобождава председателя на общинския съвет с мнозинство от повече от половината от общия брой общински съветници.

4. Определя размера на трудовите възнаграждения на кметовете в рамките на действащата нормативна уредба и средствата за работна заплата на служителите от общинската администрация от общинския бюджет по предложение на кмета на общината с мнозинство от повече от половината от присъстващите общински съветници.
5. Приема и изменя годишния бюджет на общината, осъществява контрол и приема отчета за изпълнението му  с мнозинство от повече от половината от общия брой общински съветници с поименно гласуване.

6. Определя размера на местните такси и цени на услуги с мнозинство от повече от половината от общия брой общински съветници с поименно гласуване.

7. Приема решения за придобиване, управление и разпореждане с общинско имущество и определя конкретните правомощия на кмета на общината и кметовете на кметства с мнозинство от повече от половината или от две трети /съгласно разпоредби на  ЗОС/ от общия брой общински съветници с поименно гласуване.

8. Приема решения за създаване, преобразуване и прекратяване на търговски дружества с общинско имущество и избира представители на общината в техните органи с поименно гласуване с мнозинство от повече от половината от общия брой общински съветници.
9. Приема решения за ползване на банкови кредити, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и по ред, определени със закон, с поименно гласуване и с мнозинство от повече от половината от общия брой общински съветници 
10. Приема решения за създаване и одобряване на устройствени планове и техни изменения на територията на общината или за части от нея при условията и по реда на Закона за устройство на територията с мнозинство от повече от половината от присъстващите общински съветници.

11. Приема стратегии, прогнози, програми и планове за развитие на общината с мнозинство от повече от половината от присъстващите  общински съветници.

12. Определя изисквания за дейността на физическите и юридическите лица на територията на общината, които произтичат от екологичните, историческите, социалните и други особености на населеното място, както и от състоянието на инженерната и социалната инфраструктура с мнозинство от повече от половината от присъстващите общински съветници.

13. Приема решения за създаване и за прекратяване на общински фондации и за управлението на дарено имущество с мнозинство от повече от половината от присъстващите общински съветници и с поименно гласуване.

14. Приема решения за участие на общината в сдружения на местни власти в страната и в чужбина, както и в други юридически лица с нестопанска цел и определя представителите на общината в тях с мнозинство от повече от половината от присъстващите общински съветници и с поименно гласуване.
15. Създава кметства при условия и по ред, определени със закон, с мнозинство от повече от половината от общия брой общински съветници.

16. Прави предложения за административно-териториални промени, засягащи територията и границите на общината с мнозинство от повече от половината от общия брой общински съветници.

17. Приема решения за именуване и преименуване на улици, площади, паркове, инженерни съоръжения, вилни зони, курорти и курортни местности и други обекти с общинско значение с мнозинство повече от половината от присъстващите съветници.
18. Обсъжда и приема решения по предложения на кметове на кметства по въпроси от своята компетентност с мнозинство повече от половината от присъстващите общински съветници.

19. Приема решения за провеждане на референдуми и общи събрания на населението по въпроси от своята компетентност с мнозинство от повече от половината от общия брой общински съветници.

20. Одобрява символ и печат на общината с мнозинство повече от половината от присъстващите общински съветници.

21. Удостоява с почетно гражданство български и чуждестранни граждани с мнозинство повече от половината присъстващите общински съветници;

22. Взема решение за предсрочно прекратяване правомощията на председателя на общинския съвет при трайна невъзможност или системно неизпълнение на задълженията за повече от три месеца с мнозинство от повече от половината от общия брой общински съветници.

23. Упражнява текущ и последващ контрол върху изпълнението на приетите от него актове.

24. Общинският съвет решава и други въпроси от местно значение, които не са от изключителната компетентност на други органи включително за обявяване на определен ден за празничен и неприсъствен на територията на общината,  кметството или населеното място по предложение на кмета на общината след съгласуване с областния управител, с мнозинство повече от половината присъстващи общински съветници.
25. В изпълнение на своите правомощия общинският съвет приема правилници, наредби, решения, инструкции, декларации и обръщения по въпроси от местно значение. 
26. По въпроси, неуредени в този правилник, общинският съвет приема отделни решения с мнозинство съгласно ЗМСМА.
Глава  втора

КОНСТИТУИРАНЕ  НА  ОБЩИНСКИЯ  СЪВЕТ

Чл.6. Първото заседание на новоизбрания общински съвет се свиква от областния управител и се провежда в 14-дневен срок от обявяването на резултатите на изборите.

Чл.7.(1). Общинските съветници, кметът на общината и кметовете на кметства полагат предвидената в чл.32, ал.1 от ЗМСМА клетва устно, което се удостоверява с подписването на клетвен лист.
(2). Първото заседание на общинския съвет се открива от най-възрастния от присъстващите общински съветници. Той ръководи заседанието до избиране на председател на общинския съвет.

(3). Клетвеният лист на всеки общински съветник, кмет на община и кмет на кметство се съхранява в архива на общинския съвет.

Чл.8. Под председателството на най-възрастния общински съветник могат да се проведат само разисквания по избора на председател на общинския съвет.
Чл.9. На първото си заседание общинският съвет избира от своя състав с тайно гласуване председател на общинския съвет.

Чл.10.(1). За провеждането на тайно гласуване по чл.9 се избира комисия от 3-ма общински съветници.
(2). Комисията утвърждава образец на бюлетина.
Чл.11. Всеки общински съветник, партия, коалиция или група, представени в общинския съвет, могат да издигнат кандидатури за председател.

Чл.12.(1). Изборът на председател се извършва с бюлетини по утвърдения образец с имената на издигнатите кандидати.
(2). Всеки съветник гласува, като поставя в плик бюлетина с маркирано със знак, определен от комисията по провеждане на гласуването, име на предпочитания от него кандидат и пуска плика в изборната урна.
(3). Гласът е действителен, ако в плика е намерена една бюлетина или в плика са намерени повече бюлетини, подадени за един и същ кандидат. Когато в плика са поставени две или повече бюлетини за един и същ кандидат, те се смятат за една.
(4). Недействителни са бюлетините, когато:

1. са намерени в избирателната кутия без плик;
2. в избирателния плик са поставени две или повече бюлетини за различни кандидати.
3. не са по установения образец.
(5). Празните пликове се смятат за недействителни бюлетини.
(6). За избран се смята кандидатът, получил повече от половината от гласовете от общия брой на съветниците. Ако при първото гласуване не се получи необходимото мнозинство, изборът се повтаря в същия ден, като в него участват двамата кандидати, получили най-много гласове. В този случай за избран се смята този, който е получил повече от половината от гласовете на общия брой на съветниците. Ако и тогава не се избере кандидат, изборът следва да се проведе на следващо заседание.
Чл.13.(1). Правомощията на председателя на общинския съвет се прекратяват предсрочно при:

1. подаване на оставка;
2. трайна невъзможност или системно неизпълнение на задълженията си като председател за повече от три месеца с решение на общинския съвет, взето по реда на чл.12, ал.6;

3. влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобито имущество.
(2). В случаите по ал.1, т.1, прекратяването на правомощията се приема, без да се обсъжда и гласува. То поражда действие от обявяване на изявлението за прекратяване пред общинския съвет.

(3). В случаите по ал.1, т.2, искането за прекратяване се поставя на тайно гласуване на първото заседание на съвета след деня на постъпването му.

(4). В случаите по ал.1, т.3 прекратяването на правомощията поражда действие от влизане в законна сила на съответния акт.

(5). При предсрочно прекратяване на правомощията на председателя на общинския съвет, нов избор се произвежда до 30 дни от приемането на решението, обявяването на оставката или влизане в сила акт, с който е установен конфликт на интереси по Закона за противодействие на корупцията и за отнемане на незаконно придобито имущество. 
(6). При предсрочно прекратяване на правомощията на председателя, както и при обсъждане на дейността му, заседанието на съвета се председателства от един от зам.-председателите, определен от общинските съветници с явно гласуване.
(7). До провеждане на нов избор на председател на Общинския съвет заседанията се председателстват от заместник-председателите на ротационен принцип.
Глава  трета
РЪКОВОДСТВО  НА  ОБЩИНСКИЯ  СЪВЕТ

Чл.14.(1). Ръководството на Общинския съвет се състои от Председател и два заместник -председателите, които Общинския съвет избира от състава си. 
(2). Председателят на Общинския съвет се подпомага от общински съветници, които изпълняват функциите на заместник-председатели.
(3). Заместник-председателите се избират с явно гласуване с обикновено мнозинство. Предложения за избор на зам.-председатели се правят от общинските съветници.

Чл.15. Председателят на общинския съвет:

1. свиква и ръководи заседанията на съвета, ръководи подготовката им;

2. координира работата на постоянните и временни комисии и им разпределя работните материали според тяхната компетентност;

3. провежда срещи и консултации с председателите на постоянните и временни комисии, с представители на политически партии, обществени организации и граждани;
4. подпомага съветниците в тяхната дейност;
5. представлява общинския съвет пред външни лица и организации;

6. удостоверява с подписа си съдържанието на приетите от общинския съвет актове;

7. осигурява необходимите условия за работата на комисиите на общинския съвет и на общинските съветници.
8. упражнява контрол върху изразходването на средствата, предвидени за издръжка на общинския съвет;

9. удостоверява с подписа си съдържанието на протоколите  от заседанията на общинския съвет 
10. определя местата в заседателната зала за общинските съветници, участващите лица с право на съвещателен глас и гражданите;

11. следи за довеждане до знанието на гражданите на общината на всички актове, публикувани на официалната интернет страница на община Божурище в законно установения срок, приети от общинския съвет;

12. следи за спазване на този правилник;
13. ръководи дейността на заместник-председателите на съвета;

14. организира прием на граждани по населени места от общински съветници по график, съгласуван с общинските съветници.
15. уведомява общинския съвет за постъпили предложения, молби, жалба и организира работата по тях;

16. изпълнява и други функции, възложени му от законите на Република България, общинския съвет и този правилник;

17. изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява на населението на общината. 
Чл.16. Заместник-председателите на общинския съвет:

1. подпомагат председателя при упражняването на неговите функции и правомощия.

2. изпълняват отделни функции и правомощия на председателя, когато той им възложи това, писмено и персонално.

3. заместват председателя при обективна невъзможност той да присъства на заседанията на общинския съвет. 

4. участват равнопоставено с председателя в обсъждането и подготовката на дневния ред на заседанията на общинския съвет. 
5. следят за спазване на този правилник и реда по време на заседания.

6. контролират преброяванията при гласуването и проверката на кворума на общинските съветници;
7. изпълняват и други функции, възложени му от председателя.

Чл.17. Възнаграждението на председателя на общинския съвет и продължителността на работното му време се определят с решения на Общинския съвет. Размерът на възнаграждението при намалено работно време се определя пропорционално на неговата продължителност.
Чл.18. Председателят и заместник-председателите не могат да участват при вземане на решения, които се отнасят до техни имуществени интереси или до интереси на съпрузи и роднини по права линия и по съребрена линия до четвърта степен, включително и по сватовство, до втора степен включително.

Глава  четвърта

ОБЩИНСКИ  СЪВЕТНИК

Чл.19. Правомощията на общинския съветник възникват от деня на полагане на клетвата по чл.32, ал.1 от ЗМСМА.
Чл.20.(1). Общинският съветник има право:

1. да бъде избиран в състава на постоянни и временни комисии на съвета и за председател на общинския съвет;

2. да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения;

3. да участва в обсъждането и решаването на всички въпроси от компетентността на съвета;

4. да отправя питания към кмета, на които се отговаря писмено или  устно най-късно на следващото заседание на общинския съвет, освен ако самият съвет не реши друго;

5. да получава от държавни органи, службите на общинска администрация, стопански и обществени организации съдействие и информация, свързана с дейността му на съветник, освен когато те съставляват класифицирана информация, представляваща държавна и служебна тайна;
6. да ползва неплатен служебен отпуск, който се зачита за трудов стаж за времето, през което изпълнява задълженията си на съветник.
7. да получава възнаграждение за участието си в заседанията на общинския съвет в размер на 55 % и за участие в заседания на постоянни комисии, в които е избран, в размер на 15 %, но не повече от 70% от средната брутна работна заплата в общинска администрация Божурище за съответния месец;

8. да получава средства за пътни и други разноски, направени във връзка с работата му в съвета.

(2). Председателят на общинския съвет води ежемесечна присъствена книга за участието на общинските съветници на заседанията на общинския съвет, постоянните и временни комисии и предоставя на кмета на общината справка за месечното участие на общинските съветници.
(3). Средствата за възнаграждения на общинските съветници, както и пътните и други разноски се осигуряват от общинския бюджет в рамките на бюджета, предвиден за общинския съвет.

1. Да получи служебна карта за идентификация като общински съветник

2. Да получи карта за мобилен телефон за служебни разговори по искане на общинския съветник
Чл.21. Общинският съветник е длъжен:

1. да присъства на заседанията на общинския съвет и на постоянните комисии, в които е избран, и да участва в решаването на разглежданите въпроси;
2. да провежда срещи с гражданите по предварително оповестен график и ги информира за дейността и решенията на общинския съвет;
3. да се подписва в присъствената книга за всяко заседание на общинския съвети и на неговите комисии;

4. да се запознава предварително със съдържанието на изпратените му и подлежащи на обсъждане материали;

5. да спазва установения ред по време на заседанията на общинския съвет и неговите комисии.

Чл.22. Пълномощията на общинския съветник се прекратяват предсрочно в случаите на чл.30, ал.4 от ЗМСМА:

Чл.23. Общинските съветници могат да се организират в политически групи и всяка група да има председател. Групите могат да се състоят най-малко от 2-ма съветника.

Глава  пета

ПОВЕДЕНИЕ НА ОБЩИНСКИЯ СЪВЕТНИК 

Чл.24. Общинският съветник по време на заседанията няма право:

1. да прекъсва изказващия се;

2. да отправя лични нападки, оскърбителни думи, жестове или заплахи;

3. да разгласява данни, отнасящи се до личния живот или увреждащи доброто име на гражданите, останалите общински съветници и служителите на общинската администрация, вкл. кмет на община, кметове на кметства и кметски наместник;

4. на непристойно поведение или на постъпки, които нарушават реда на заседанието;
5. да напуска заседанието без уведомяване на председателя.

Чл.25.(1). Общинският съветник не може да участва при вземане на решения на общинския съвет, които се отнасят до негови имуществени интереси или до интереси на негов съпруг и роднина по права линия и по съребрена линия до четвърта степен включително, и по сватовство до втора степен включително.

(2). Ако са на лице обстоятелствата по ал.1, общинският съветник е длъжен сам, преди общинският съвет да започне разискванията, да разкрие наличието на конфликт на интереси и да не участва в гласуването.

(3). Искане за разкриване на конфликт на интереси по време на заседание на общинския съвет може да прави и всеки общински съветник, на който са станали известни обстоятелствата по ал.1.

(4). При възникване на спор за наличие на конфликт на интереси, общинският съвет може да отложи вземането на решението до произнасяне на Комисията за предотвратяване и установяване на конфликт на интереси по Закона за противодействие на корупцията и за отнемане на незаконно придобито имущество. 
(5)  (нова – приета с Решение № 134 от Протокол № 13/2020-23 от 26.11.2020)  Общинският съветник няма право да извършва дейности, които водят до нарушаване на забрани и ограничения, свързани с изпълнението на висша публична длъжност, съгласно глава осма, раздел ІІІ от Закона за противодействие на корупцията и за отнемане на незаконно придобитото имущество.

(6) (нова – приета с Решение № 134 от Протокол № 13/2020-23 от 26.11.2020)  В общия случай, в едномесечен срок от полагането на клетвата лице, което при избирането му за общински съветник заема длъжност, съгласно чл.34, ал.5, т.1 и т.2 от ЗМСМА, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси.

(7) (нова – приета с Решение № 134 от Протокол № 13/2020-23 от 26.11.2020) За общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници.

Чл.26.(1). Общинският съветник не може да използва положението си на съветник в лична изгода. Той не може да представлява или защитава интересите на физическо или юридическо лице пред общинския съвет и неговите комисии, освен ако това не е в обществен интерес.

(2). Общинският съветник не може да използва общинско имущество за лична изгода.
Чл.27. Общинският съветник не може да използва или разкрива информация, получена при или по повод изпълнение на задълженията си или да използва положението си на съветник с цел да набави за себе си или за другиго имотна облага или да причини другиму имотна вреда.

Чл.28. Общинският съветник няма право да използва положението си за получаване на специални привилегии, освобождаване от задължения, лични придобивки или избягване на последствията от свои или на другиго законни действия.

Чл.29. Общинският съветник няма право да извършва лични услуги, които са несъвместими с безпристрастното изпълнение на неговите задължения или биха навредили на интересите на общността.

Чл.30. Общинският съветник няма право да приема подарък или каквато и да е друга имотна облага, която не му се следва, за да извърши действие в качеството си на общински съветник или защото е извършил или не е извършил такова действие, в случаите, когато деянието не е престъпление по Наказателния кодекс.

Глава  шеста

КОМИСИИ НА ОБЩИНСКИЯ СЪВЕТ

Чл.31. Общинският съвет създава постоянни и временни комисии, като определя броя на членове, техния състав и председател. Решенията се приемат с явно гласуване с обикновено мнозинство от общия брой на съветниците.

Чл.32.(1). Постоянните комисии на общинския съвет са:

1. Комисия „Бюджет, финанси, икономическа политика и европейски фондове”;

2. Комисия „Устройство на територията, общинска собственост и транспорт”;

3. Комисия „Наука, образование, здравеопазване, социална политика, култура и спорт“;

4. Комисия „Обществен ред, законност и сигурност”;
5. Комисия „Земеделие, гори, екология и околна среда”;
6. Комисия  за противодействие на корупцията и за отнемане на незаконно придобито имущество.
(2). Постоянните комисии на общинския съвет се свикват на заседание от председателя на Общинския съвет. Заседанието на постоянните комисии се провежда съвместно с всички общински съветници членове на постоянните комисии тогава, когато докладните записки се отнасят за повече от три комисии.
Чл.33.(1). Всеки общински съветник участва в състава на поне една постоянна комисия, но в не повече от три постоянни комисии.
(2). Общинският съвет определя състава на комисиите според професионалната подготовка и личното желание на всеки общински съветник.

(3). Всеки общински съветник може да бъде избран в ръководството на не повече от една постоянна комисия.

(4). Председател и членове на постоянна комисия се освобождават при подаване на оставка с решение на общинския съвет, като прекратяването на пълномощията се приема без да се обсъжда и гласува.

(5). При обективна невъзможност на член на постоянна комисия, вкл. председател, да изпълнява своите задължения или при системно нарушаване или неизпълнение на произтичащи от този правилник права и задължения, 1/3 от членовете на комисията или председателя на съвета могат да предложат общинският съвет да го освободи предсрочно. 

Чл.34.(1). Постоянните комисии имат за задача:

1. да проучват потребностите на населението в съответната област и да правят предложения за решаване на проблемите;

2. да подпомагат общинския съвет при подготовката на решения по въпроси, внесени за обсъждане и решаване;

3. да осъществяват контрол за изпълнение на решенията на общинския съвет.

(2). Постоянните комисии разглеждат проектите за решения и други актове, разпределени им от председателя на общинския съвет. По разглежданите въпроси постоянните комисии изготвят доклади, становища, предложения и препоръки. Председателите на постоянните комисии изготвят протоколи и становища по съответните докладни записки и  ги предават до деня на провеждане на заседанието на общинския съвет. Председателят на общинския съвет е длъжен да съхранява протоколите на съответните комисии до края на мандата.
(3). Когато представените проекти и материали за разглеждане в комисиите не са напълно комплектовани с необходимите документи или е необходимо да се внесат допълнителни становища по даден въпрос от вносителя или други компетентни органи, председателят на общинския съвет е длъжен до заседание на общинския съвет да предостави на общинските съветници исканите документи по съответната докладна записка и допълнителни становища по нея от общинската администрация или от други компетентни органи.
Чл.35 При обсъждане на предложения и проекти за решения или други въпроси, разпределени за разглеждане от постоянната комисия, вносителят или негов представител присъства на заседанието.

Чл.36.(1). Заседанията на комисиите са открити. Комисиите могат да решат по изключение отделни заседания да бъдат закрити по предложение на председателя на комисията или нейни членове.

(2). Постоянните комисии заседават, ако присъстват повече от половината от членовете им и изразяват становище по докладните записки, включени в дневния ред.

(3). Решенията на постоянните комисии се вземат с мнозинство от присъстващите при явно гласуване.

Чл.37.(1). Общински съветници, които не са членове на съответната комисия, както и кметът на общината, кметовете на кметства, кметския наместник и служители от общинската администрация, могат да участват в заседанията на комисиите с право на съвещателен глас.

(2). Председателят на комисията може да кани на заседание представители на държавни институции и ведомства и други заинтересовани страни, ако се разискват въпроси от тяхната компетентност или се засягат техни права и интереси..
(3). Участващите в заседанията на комисиите са длъжни да спазват изискванията във връзка с опазване на служебната тайна, както и сведения, отнасящи се до личния живот и доброто име на гражданите.

Чл.38.(1). Комисиите могат да провеждат съвместни заседания, когато се разглеждат общи за две или повече комисии въпроси. Тези заседания се ръководят по споразумение от един от председателите на комисиите.

(2). При съвместни заседания всяка комисия излиза със свое самостоятелно становище, което представя на общинския съвет.

Чл.39.(1). За заседанията на постоянните комисии се води съкратен протокол, в който се отбелязват всички приети становища .

(2). Протоколът се подписва от председателя на комисията и от водещият протокола.

Чл.40. Становище на постоянна комисия се докладва на заседание на общинския съвет от председателя на постоянната комисия или от определен от него член.

Чл.41.(1). Временна комисия се образува по конкретен повод за проучване на отделни въпроси и за провеждане на анкети.

(2). Правилата за работа на постоянна комисия се прилагат и за временната комисия.

(3). Задачите, числеността, съставът и срокът на дейност на временните комисии се определят от общинския съвет.

(4). Временната комисия изготвя и представя отчет за резултатите от дейността си пред общинския съвет.
(5). Общинският съвет с решение  прекратява дейността на временната комисия.
Чл.42.(1). При необходимост в работата си постоянните и временните комисии могат да привличат външни лица като експерти и консултанти, по предварително определени от общинския съвет критерии и условия.

(2). В случаите, когато е необходимо експертите и консултантите по ал.1 могат да получат възнаграждение. Размерът на възнаграждението се определя от с решение на общинския съвет, в зависимост от обема на извършената работа и се изплаща въз основа на договор, подписан от кмета на общината. Средствата се осигуряват от общинския бюджет.
Глава  седма

ГРУПИ ОБЩИНСКИ СЪВЕТНИЦИ

Чл.43.( 1). Общинските съветници могат да образуват групи според своята партийна принадлежност или политическа ориентация, както и идеи и виждания за развитието на общината. Всеки общински съветник може да участва само в една група. 

(2). Всяка група се състои от най-малко трима общински съветници. 

(3). Когато броят на общинските съветници в една група падне под определения минимум, тя преустановява своето съществуване. 

(4). Групите на общинските съветници осъществяват своята дейност въз основа на предизборните си платформи и програми.

Чл.44.(1). Общинските съветници не могат да образуват групи, които да представляват частни, местни, етнически, религиозни или професионални интереси.

Чл.45.(1). Всяка група общински съветници представя на председателя на Общинския съвет решение за образуването си и списък на ръководството и на членовете, подписани от всички общински съветници от състава на групата. 

(2). Групите общински съветници, техните ръководства, както и промените в тях се вписват в специален регистър при председателя на Общинския съвет. 

(3). Председателят на Общинския съвет обявява регистрираните групи общински съветници и техните ръководства на следващото заседание на съвета. Същото правило се прилага и при следващи промени в състава и ръководствата им, както и при тяхното прекратяване. 

(4). Името на групата не може да повтаря име на друга група, която вече се е регистрирала по съответния ред. 

Чл.46.(1). Условията за членуване, възникване и прекратяване на членството, както и правата и задълженията на членовете, се определят от самата група в съответствие с разпоредбите на този правилник. 

(2). Общинският съветник може да напусне групата, като подаде писмено заявление до нейния ръководител и уведоми председателя на Общинския съвет.
Глава  осма
ПЛАНИРАНЕ, ПОДГОТОВКА И ПРОВЕЖДАНЕ НА ЗАСЕДАНИЯ НА ОБЩИНСКИЯ СЪВЕТ

Чл.47.(1). Общинският съвет провежда заседанията си всеки последен четвъртък от месеца. В случай, че датата на редовното заседание съвпадне с официален или друг празник, председателят на общинския съвет определя дата за провеждане на редовното заседание.
(2). Общинския съвет може да промени времето за редовни заседания. Той може да провежда извънредни заседания по предварително обявен дневен ред извън дните, определени в ал.1.

(3). При събития, за които се налага спешно свикване на общинския съвет, председателят насрочва извънредно заседание, на което се обсъждат само събития, по повод на които се провежда заседанието. Материалите за извънредното заседанието могат да бъдат раздадени и на самото заседание.

Чл.48.(1). Заседанията на общинския съвет се провеждат най-малко 6 пъти в годината.

(2). Продължителността на едно заседание е до изчерпване на дневния ред.

Чл.49.(1). Председателят на общинския съвет определя дата за провеждане на заседание.

(2). Председателят на общинския съвет подготвя проект за дневен ред най-малко 7 дни преди датата на заседанието.
(3). Председателят на общинския съвет организира уведомяването на общинските съветници за заседанието. Уведомяването се извършва 7 дни преди заседанието, чрез покана, изпратена на посочен от общинския съветник имейл адрес. Поканата съдържа деня, часа, мястото и проекта за дневния ред на заседанието, заедно с всички постъпили материали по него. Материалите за заседание, по изрично писмено искане на общински съветник, могат да се предоставят на хартиен носител.
(4). При разглеждане на неотложни въпроси, по реда на чл.47, материалите за тях се предоставят на общинските съветници в деня на провеждане на заседанието.

Чл.50.  Откритите заседания на Общинския съвет могат да бъдат аудио и видео заснемани, предавани пряко или да бъдат излъчвани репортажи по електронните средства за масово осведомяване.
Чл.51.(1). Заседанията на общинския съвет се откриват от председателя на общинския съвет, ако присъстват повече от половината от общия брой на съветниците.
(2). Проверката на кворума се извършва преди откриване на заседанието, след всяка почивка или прекъсване на заседанието.

(3). По преценка на председателя или по искане на група общински съветници проверка на кворума може да се извърши и в процеса на заседанието.

(4). Проверката на кворума се извършва чрез преброяване на общинските съветници или чрез поименно прочитане на имената им от председателя.

(5). Председателят прекратява заседанието, когато в залата няма необходимия кворум. След отправена покана към напусналите залата общински съветници и наличие на кворум, председателят подновява заседанието по приетия дневен ред.

Чл.52.(1). Общинският съвет по предложение на председателя приема с мнозинство от присъстващите общински съветници дневен ред в началото на заседанието.

(2). Кметът на общината или общински съветник могат да предлагат за включване на неотложни въпроси в дневния ред след срока по. чл. 48, ал.3 и на основание чл. 47, ал.3 от Правилника.
(3). Причина за включване на неотложни въпроси в дневния ред може да бъде:

1. настъпването на непредвидими обстоятелства – природни бедствия, промишлени аварии със значителни щети или обществени, социални и административни проблеми, които изискват спешно вземане на решение;

2. спазване на законосъобразен срок, който не позволява прилагането на установена процедура.

(4). Неотложните въпроси се включват в дневния ред след гласуване на общинския съвет.

(5). По време на заседанието не могат да бъдат обсъждани въпроси, които не са включени в гласувания дневен ред.

Чл.53.(1). Заседанията на общинския съвет са открити.

(2). По изключение общинският съвет може да реши отделни заседания или части от тях да бъдат закрити.

(3). Общинският съвет обсъжда и гласува предложението за закрито заседание. Съобразно резултата от гласуването заседанието продължава като открито или закрито.

(4). Решенията, взети на закрити заседания, се обявяват публично по общия
 ред.
Чл.53а (нов – приет с Решение № 134 от Протокол № 13/2020-23 от 26.11.2020) 
(1) При обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, общинският съвет или неговите комисии могат да провеждат заседания от разстояние при спазване на условията за кворум и лично гласуване, като се осигурява пряко и виртуално участие чрез видеоконференция чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки общински съветник.
(2) За заседанията по ал. 1 се изготвя видеозапис върху електронен носител, който се прилага към протокола от заседанието.

(3) Председателят на общинския съвет свиква заседанията и определя начина на провеждането им, като осигурява публичност и пряко излъчване на интернет страницата на общината на заседанията по ал. 1, освен ако общинският съвет реши отделно заседание да бъде закрито. За откритите заседания по ал. 1 се прилагат разпоредбите на чл. 28, ал. 3 от ЗМСМА и този Правилник.

(4) Обстоятелствата по ал. 1 се отразяват в протокола от заседанието.

(5) Условията и редът за свикване и провеждане на заседанията по ал. 1, за изпращане на материалите и проектите за решения на общинските съветници, процедурата за приемане и удостоверяване на кворума и начинът за приемане на решенията в заседанията, проведени чрез видеоконференция се определят и провеждат по реда на чл. 47, чл. 48, чл.49, чл. 51 и чл.52 от настоящия правилник или с неприсъствено гласуване.

чл. 53.б (нов – приет с Решение № 134 от Протокол № 13/2020-23 от 26.11.2020) 
 (1) В случаите по чл.53а, ал.1, когато няма техническа възможност за провеждане на заседание от разстояние чрез видеоконференция, общинският съвет или неговите комисии могат да провеждат заседания от разстояние и да приемат решения чрез неприсъствено гласуване по реда на чл.64, ал.3, т.3 от Правилника – чрез „саморъчно подписване“, като се осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник.

(2) Председателят на общинския съвет свиква заседание по реда на ал.1, като  материалите за него се предоставят на общинските съветници  в три дневен срок лично или на електронен адрес, но не по късно от деня, определен за полагането на саморъчен подпис. В поканата за свикване на заседание, съгласно ал.1 задължително се посочват: мотивите за свикване на заседанието по този ред и срокът (начална и крайна дата) за полагане на подписи, който не може да бъде по-кратък от 5 работни дни.

(3) За полагането на саморъчен подпис се изготвя специална форма на гласуване, съдържаща текста на решението, графа за отбелязване на  гласуването – „за“, „против“ и „въздържал се“, имената на общинските съветници, като същите за задължени да изразят вота си с изписване на вида глас и полагането на подпис в определения срок.

(4) В срока на ал.2 общинските съветници имат правото да представят в писмен вид своите възражения, забележки и мнения относно поставения за решаване въпрос.

(5) За мотивите за свикване на заседание по реда на ал.1, резултатите от гласуването, постъпилите възражения, мнения и забележки и установения кворум  се  съставя и подписва Протокол, с който се установява спазването на условията за кворум и лично гласуване и гарантирането на участие, идентифицирането и начина на гласуване на всеки общински съветник.

Чл.54.(1). Гражданите имат право да присъстват на заседанията на общинския съвет и на неговите комисии, като заемат специално определените за тях места.

(2). Гражданите могат да се изказват, да отправят питания, становища и предложения от компетентността на общинския съвет, кмета или общинската администрация, представляващи обществен интерес, и да получават отговори в т.“Разни“.

(3). Председателят на общинския съвет е длъжен да осигури условия за присъствие на граждани, представители на неправителствени организации и на медиите.

(4). Гражданите, представителите на неправителствените организации и на медиите са длъжни да спазват установения ред и да заемат специално определени за тях места.

(5). Граждани, които смущават провеждането на заседанията, явяват се в нетрезво състояние, нарушават реда за изказване или отправят обидни думи към други лица в залата, се отстраняват от заседанието.

Чл.55.(1). Председателят на общинския съвет ръководи заседанието и дава думата за изказване на общинските съветници.
(2). Общински съветник не може да се изказва, без да е получил думата от председателя.

(3). Думата се иска от място с вдигане на ръка.

(4). Председателят дава думата за изказвания в зависимост от поредността на вдигане на ръка.
Чл.56.(1) По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.

(2). Процедурни са въпросите, с които се възразява срещу конкретно нарушение на реда за провеждане на заседанията, предвиден в този правилник, или съдържат предложения за изменение и допълнение на приетия дневен ред за развитие на заседанието, включително и за:

1. прекратяване на заседанието;

2. отлагане на заседанието;
3. прекратяване на разискванията;

4. отлагане на разискванията;

5. отлагане на гласуването;
6. прегласуване на решение.

(3) Процедурните въпроси се поставят в рамките на не повече от 2 минути, без да се засяга същността на главния въпрос.

(4). Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване, без да се обсъжда.


(5) Когато е постъпило предложение за прекратяване на разискванията то не се обсъжда. Думата се дава еднократно на общински съветник, който не е съгласен предложението за прекратяване.

Чл.57.(1) Всеки общински съветник може да се изказва по два пъти по точка от дневния ред като продължителността на всяко изказване не може да превишава 3 минути.

(2) Председателят отнема думата на общински съветник, който превиши определеното по предходната алинея време за изказване, след като го предупреди за това.

(3) Когато общинският съветник се отклонява от обсъждания въпрос, председателят го предупреждава и ако нарушението продължи или се повтори, му отнема думата.
Чл.58.(1) Общинският съветник има право на реплика. Репликата е кратко възражение по същество на приключило изказване. Тя се прави веднага след изказването и не може да бъде повече от 2 минути.
(2) По едно и също изказване могат да бъдат направени най-много до две реплики.

(3) Не се допуска реплика на репликата. Репликираният общински съветник има право на отговор (дуплика) с времетраене до 2 минути след приключване на репликите.

Чл.59.(1) Общинският съветник има право след гласуването на обяснение на своя вот в рамките на 2 минути.

(2). Не се допуска обяснение на вот след тайно гласуване или след гласуване на процедурни въпроси.

Чл.60. Общинският съветник има право на лично обяснение до 3 минути, когато в изказване по време на заседанието е засегнат лично или поименно.

Чл.61. След като изказванията са изчерпани  председателят обявява разискванията за приключени.
Чл.62.(1). Кметът на общината, кметовете на кметства и кметския наместник, както и служители от общинската администрация имат право да присъстват на заседанията на общинския съвет.

(2). Кметът на общината и служителите от общинската администрация могат да участват в обсъждането на предложения за решения от тяхната компетентност, като правят пояснения и обяснения, и изразяват становища.

(3). Председателят на общинския съвет дава думата за изказване на кметовете на кметства и кметските наместници по тяхно искане при обсъждане на въпроси, отнасящи се до съответните кметства или населени места.
Чл.63.(1) При шум или безредие, с което се пречи на работата на съвета или когато важни причини налагат, председателят на общинския съвет може да прекъсне заседанието за определено време.
(2). Общински съветник може да поиска прекъсване на заседанието до 30 минути веднъж на заседание. 
(3). Заседанието може да бъде прекратено или отложено с решение на общинския съвет.

(4). Когато са постъпили предложения от общински съветници за прекратяване на заседанието или за отлагането му, първо се гласува предложението за прекратяване на заседанието.

Чл.64.(1). Гласуването е лично. Гласува се „за”, „против” и „въздържал се”. 
(2). Гласуването се извършва явно, освен в определените от закона случаи. Съветът може да реши гласуването да бъде тайно.

(3). Явно гласуване се извършва чрез:

1. вдигане на ръка;
2. поименно извикване по азбучен ред и отговаряне със “за”, “против”, “въздържал се”;
3. саморъчно подписване, при условията на чл. 28, ал. 3 от ЗМСМА .
(4). Тайното гласуване се извършва с бюлетини по утвърден образец.

Чл.65.(1). Гласуването започва непосредствено след обявяването му от председателя.
(2). От започването на процедурата на гласуването до приключването и не се допускат изказвания.

Чл.66.(1). Гласуването се извършва по следния ред:
1. Внесено писмено или направено устно предложение по същество;

2. Обсъждан текст, който може да съдържа и одобрени вече поправки;

3. Предложения за поправки;

4. Предложения за отлагане за следващо заседание;

5. Предложения за заместване;

6. Предложения за отхвърляне.

(2). Когато има две или повече предложения от едно и също естество, те се гласуват по реда на постъпването им. 

Чл.67.(1). Предложението се смята за прието, ако за него са гласували повече от половината от присъстващите общински съветници, освен ако в закона е предвидено друго.
(2). В случай на равенство на гласовете предложението се смята за отхвърлено.

Чл.68.(1). Председателят на общинския съвет обявява резултата от гласуването веднага.

(2). Когато процедурата по гласуването или резултатът от него бъдат оспорени веднага след приключването му, председателят на общинския съвет разпорежда то да бъде повторено. Резултатът от повторното гласуване е окончателен.

Чл.69.(1). За заседанието на общинският съвет се води подробен протокол. Протоколът се води от протоколист, и се подписва от него и от председателя на общинския съвет най-късно в 7-дневен срок от заседанието.
(2). Към протокола се прилагат материалите по дневния ред, писмените становища на комисиите, декларации, питания на граждани и общински съветници и отговорите към тях.

Чл.70.(1). Общинските съветници могат да преглеждат протокола и да искат поправянето на грешки в 7-дневен срок от деня на заседанието. Възникналите спорове се решават от общинския съвет на следващото заседание.
(2). Поправки на явни фактически грешки в приети актове се извършват по нареждане на председателя след консултации с вносителя и докладчика и се обявяват пред общинския съвет на следващото заседание.

Чл.71. На общинските съветници се предоставя сканирано копие от протокола от заседанието на посочен от тях e-mail адрес.
Глава  девета
ВНАСЯНЕ, ОБСЪЖДАНЕ И ПРИЕМАНЕ НА ПРОЕКТИ ЗА РЕШЕНИЯ И ДРУГИ АКТОВЕ НА ОБЩИНСКИЯ СЪВЕТ

Чл.72. Проекти на правилници, наредби, инструкции и решения, заедно с мотивите към тях, се внасят от общинските съветници и кмета на общината. Проектът за годишния бюджет на общината се внася от кмета на общината.
Чл.73.(1). Председателят на общинския съвет разпределя проектите между постоянните комисии.

(2). Председателят на общинския съвет може да определя водеща постоянна комисия за всеки проект за решение, когато се налага обсъждане в повече комисии.

Чл.74.(1). Постоянните комисии обсъждат проектите за решения не по-рано от 3 дни от представянето им на членовете на съответната комисия. Те представят на председателя на общинския съвет мотивирано становище.

(2). Водещата комисия се произнася със становище, с което предлага приемане, допълване, изменение или отхвърляне на предложения проект. Проектът за решение се разглежда и подлага на гласуване независимо от становището на водещата комисия.
Чл.75. Проектът на решение се обсъжда и гласува, след като общинският съвет изслуша становището на водещата комисия, становището на вносителя и становищата на другите комисии, на които той е бил разпределен. Становището на вносителя и становищата на комисиите, които не са водещи, са устни или писмени.

Чл.76. Вносителят на проекта за решение може да го оттегли до гласуването на дневния ред на заседанието.

Чл.77. Председателят на общинския съвет е длъжен да изпрати приетите от общинския съвет решения до кмета на общината и областния управител в 7-дневен срок от приемането им, освен ако в закон не е предвидено друго.

Чл.78.(1). Председателят на общинския съвет съобщава на следващото заседание на общинския съвет за оспорване на актове на общинския съвет от кмета на общината или от областния управител в случаите, посочени в чл.45, ал.5, ал.4 от ЗМСМА.

(2). Върнатият за ново обсъждане акт се включва в дневния ред на заседание на общинския съвет в 14-дневен срок от получаването му от председателя.

(3). Оспорваното решение се приема повторно с мнозинство, определено в закон, но не по-малко от повече от половината от общия брой общински съветници.
(4). Ако са оспорени само отделни текстове от акта на общинския съвет се гласуват само текстовете, които са оспорени.

Чл.78А(1). Общинският съвет може да организира обществени обсъждания относно проекти за решения от значим обществен интерес за местната общност. Целта на обсъждането е гражданите на общината и другите заинтересовани лица да дадат становища и предложения по проекти за решения. 

(2). Общинският съвет с мнозинство повече от половината общински съветници приема решение за организиране на обществени обсъждания, с което определя предмета, формите, датата, мястото, продължителността и процедурните правила за провеждането им .

(3). Председателят на Общинския съвет, чрез звеното по чл.29а, ал.2 от ЗМСМА уведомява заинтересованите лица и оповестява чрез местните печатни, електронни медии или официалната Интернет страница на общината решението по ал.2 най-малко 10 дни преди датата на обсъждането. 

(4). За постъпилите становища и предложения от заинтересованите лица или гражданите се съставя протокол, който се внася за разглеждане в Общинския съвет, заедно с проекта за решение и становищата на постоянните комисии.

Чл.78Б(1). Общинският съвет приема решение, с което определя предмета, формите, датата, мястото и процедурните правила за провеждане на обществени обсъждания, предвидени в специални закони. 

(2). Оповестяването се извършва по реда на ал.3, а съставянето на протоколи за проведените обсъждания – по реда на ал.4 от предходния член.

Чл.79. Общинските съветници могат да внасят проекти за декларации и обръщения.
Чл.80. Проектът за общинския бюджет се внася от кмета на общината и се разпределя за становище на всички постоянни комисии. Водеща е Комисия „Бюджет, финанси, икономическа политика и европейски фондове”.

Чл.81.(1). Текстът на нормативните актове на общинския съвет, както и приемането им по надлежният ред се удостоверява с подпис от председателя на общинския съвет и лицето, водило протокола, непосредствено под текста на акта.

(2). Удостовереният нормативен акт по реда на ал.1 е оригиналът и се съхранява в общинския архив.

(3). Препис от оригинала се издава с разрешение на председателя на общинския съвет срещу заплащане и се заверява от секретаря на общината.

Чл.82. Актовете на общинския съвет се разгласяват на населението в 7 -дневен срок от приемането им на определеното за това табло на сградата на Общински съвет - Божурище и чрез официалната интернет-страница на община Божурище в раздел „Общински съвет”.

Чл.82А(1). Председателят на Общинския съвет изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява на населението на общината. 

(2). Отчетът включва и упражнявания текущ и последващ контрол върху изпълнението на приетите от Общинския съвет актове. 

(3). Отчетът се публикува в официалната Интернет страницата на общината.

Чл.82Б(1). Председателят на Общинския съвет, неговите заместници и общинските съветници са длъжни да приемат граждани и представители на техните организации, и да изслушват предложения и молби по въпроси от местно значение; 

(2). Приемането се провежда в определени дни и часове, с възможност за гражданите да се ползват от правото си и в извънработно време.

Глава  десета

КОНТРОЛ ВЪРХУ АКТОВЕТЕ НА КМЕТА НА ОБЩИНАТА, ИЗДАДЕНИ В ИЗПЪЛНЕНИЕ НА АКТОВЕТЕ НА ОБЩИНСКИЯ СЪВЕТ

Чл.83.(1). Общинският съвет упражнява контрол върху актовете на кмета на общината, издадени в изпълнение на актовете на общинския съвет.

(2). Общинските съветници упражняват контролните си функции чрез устни и писмени питания до кмета на общината.

(3). Кметът отговаря на питанията на следващото заседание. Отговорът може да бъде устен или писмен. Отговорът трябва да бъде писмен, когато общинският съветник, отправил питането, е изразил изрично желание за това

(4). Кметът може да поиска удължаване на срока за отговор на питането, но не повече от едно заседание.

(5). Отговорът на питането се отлага, ако поставилият го общински съветник отсъства от заседанието.

Чл.84. Общинският съветник може писмено да оттегли питането си преди получаването на отговор, за което председателят на общинския съвет уведомява кмета на общината и съобщава в началото на заседанието.

Чл.85.(1). Общински съветник, който иска да отправи питане към кмета или служител на общинската администрация представя питането си в рамките на 2 минути, а кметът отговаря в рамките на 3 минути.

(2). В отговор на питането не се провеждат разисквания и не се допускат реплики. Общинският съветник, отправил питането, може в рамките на 2 минути да изрази своето отношение към отговора.

Чл.86.(1). При писмен отговор на питане, председателят съобщава за това в началото на заседанието и връчва екземпляр от него на съветника, който е отправил питането.

(2). Питането, заедно с писмения отговор се прилагат към протокола.

Чл.87.(1). Общинският съвет изслушва питанията и отговорите в края на заседанието.

(2). Питанията се задават по реда на тяхното постъпване. След всяко питане се изслушва отговора на кмета или съответния представител на общинската администрация, в случай че могат да отговорят незабавно, ако въпросът не предполага допълнително проучване.
Чл.88. Общински съветник не може да зададе питане, на което вече е отговорено.

Чл.89.(1). Общинският съвет може да отменя актове на кмета на общината, когато установи, че те са издадени в нарушение на актове, приети от него в 14-дневен срок от получаването им. В същия срок общинския съвет може да оспорва незаконосъобразни административни актове, издадени от кмета на общината пред съответния административен съд.
(2). Актовете по ал.1 се разпределят от председателя на съвета на съответната комисия, която е била водеща при приемането на акта за становище.

(3). Становищата за отмяна на актовете по ал.1 се включват за разглеждане в следващото заседание.

(4). При противоречие с акта на общинския съвет, административният акт на кмета се отменя на заседанието по ал.3, но не по-късно от 14-дневен срок от получаването му.

Чл.90. Председателят на общинския съвет обявява на заседание на съвета предсрочното прекратяване на пълномощията на кмета на общината и на кмет на кметство, когато са налице обстоятелствата по чл.42, ал.1, от ЗМСМА. Прекратяването на пълномощията в този случай не подлежи на гласуване.

Глава  десета

ВЗАИМОДЕЙСТВИЕ МЕЖДУ ОБЩИНСКИЯ СЪВЕТ И 

ОБЩИНСКАТА АДМИНИСТРАЦИЯ

Чл.91.(1). Кметът на общината, кметовете на кметства и кметски наместници могат да присъстват на заседанията на общинския съвет и неговите комисии с право на съвещателен глас и да се изказват при условията и по реда, определени в този правилник.

(2). Кметът на общината подписва и внася в общинския съвет проекти на решения за разглеждане в заседанията на комисиите или на съвета.
(3). Проекти за решения, внесени от общински съветници могат да се придружават със становище на кмета на общината, освен ако не касаят организационната работа на съвета.
Чл.93. Кметът на общината организира изпълнението на решенията на общинския съвет чрез кметовете на кметства, кметските наместници и общинската администрация и се отчита за това на всеки шест месеца.
Чл.94. Кметът на общината определя подходящо помещение в сградата на общината за съхраняване копията на актовете на общинския съвет от последните десет години на хартиен носител и за осигуряване достъп на гражданите до тях в рамките на работното време.

Чл.95. Секретарят на общината следи за разгласяването и обнародването на актовете на Обсъвет и на кмета на общината.
Чл.96. Кметът на общината уведомява писмено общинския съвет за времето на отпуск или отсъствие по други причини, както и за лицето, което ще го замества през време на отсъствието му.

Чл.97. (1). В структурата на общинската администрация се създава самостоятелно звено, наричано по-надолу „звеното“, което подпомага работата на общинския съвет и на неговите комисии и осъществява организационно-техническото и административно обслужване на тяхната дейност

(2). Звеното е на пряко подчинение на председателя на общинския съвет.

(3). Числеността на служителите в звеното се включва в общата численост на общинската администрация и заедно с щатното му разписание се утвърждава от кмета на общината по предложение на председателя на общинския съвет.

Чл.98.(1). Служителите в звеното се назначават и освобождават от кмета на общината по предложение на председателя на общинския съвет.

(2). Кметът на общината не може да назначава или да освобождава служители в звеното, за които не е направено писмено предложение от председателя на общинския съвет.

(3). Служителите в звеното спазват всички изисквания за служители в общинската администрация.

(4). Председателят на общинския съвет утвърждава длъжностните характеристики, ръководи и контролира дейността на служителите в звеното. 

(5). Оценяването на изпълнението на длъжността на служителите в звеното се извършва от председателя на общинския съвет.

Чл.99. (1). Възлагането на задачи и контрола на дейността на служителите в звеното се извършва от председателя на общинския съвет.

(2). Функциите на звеното са:

1. Осигурява административно и техническо обслужване на Общинския съвет и на неговите комисии;

2. На основание чл. 25 т. 1, 2 и 3 от ЗМСМА Председателят на Общинския съвет, чрез звеното обслужващо Общински съвет осигурява необходимата административна и техническа обезпеченост по подготовка, свикване и провеждане на заседанията на съвета. В това число, но не само: осигурява воденето на протоколите и на присъствените книги от заседанията на съвета и на комисиите, изпращането на актовете на общинския съвет и становищата на комисиите; запис на изказванията, преброяването и отчитането на резултатите от гласуването по време на заседанията на съвета; изготвя и в последствие обявява решенията на Общинския съвет и протоколите от проведените заседания, съгласно изискванията на ЗМСМА на интернет страницата на общината и на информационното табло.

3. При поискване и съгласно законовите разпоредби предоставя на граждани и организации решенията на Общинския съвет.

4. В изпълнение на изискванията на чл. 68 и следващите от ЗСВ и Наредба № 7 за съдебните заседатели осъществява процедура по набиране на съдебни заседатели.

5. Създава самостоятелен оперативен архив, съставен от документи и протоколи и произтичащи от дейността на Общинския съвет.

6. Самостоятелно или чрез участие в комисии или работни групи изготвя проекти на наредби, правилници, планове и програми, касаещи дейността на съвета и общинската администрация от местно значение, съгласно изискванията на ЗНА и действащото в страната специално законодателство. 
7. Юрисконсултът, назначен в звеното подпомага работата на съвета и неговите комисии, като изготвя и представя становища по законосъобразност на внесените до общински съвет докладни записки и проекти на решения,  консултира председателя, общинските съветници и граждани по преписки, образувани в Общинския съвет, следи и участва в съдопроизводствените действия по дела, в които страна е Общинския съвет, след изрично упълномощаване осъществява процесуално представителство.

8. Звеното изпълнява и други функции и задачи, възложени му от председателя и заместник председателите на общинския съвет.

Чл. 100. Общинския съвет може да възлага на кметовете на кметства и кметски наместник допълнителни конкретни задачи извън тези по чл.46 от ЗМСМА:

ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Правилникът за организацията и дейността на общинския съвет, неговите комисии и взаимодействието му с общинската администрация се приема на основание чл.21, ал.3 от ЗМСМА.

§2. Този Правилник е приет с Решение № 35 от Протокол № 4/2019-23 от 26.03. 2020г. и влиза в сила от 01.04.2020г. и отменя Правилника по чл.21, ал.3 от ЗМСМА, приет с решение №44 от Протокол №4/2016-19 от 25.02.2016г. (в сила от 01.04.2016г.) и изменен и допълнен с решение №115 от Протокол №9/2017-19 от 08.06.2017 г. (в сила от 01.07.2017 г.)
ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Този Правилник е допълнен и изменен с Решение № 134 от Протокол № 13/2020-23 от 26.11.2020) в изпълнение на Указ № 162 на Президента на Република България в бр.70 от 07.08.2020год. на Държавен вестник е публикуван Закон за изменение и допълнение на Закона за местното самоуправление и местната администрация.








Общински съвет

